text: Lig fundet i voldgrav
  02 maj 2019 kl. 10.46
  Politiet fandt her til middag et kvindelig i voldgraven i Fredericia.
  Det var en tilfældig borger, der opdagede liget i voldgraven klokken 11.25 og underrettede politiet. Det skriver Ritzau.
  Liget blev fundet i voldgraven mellem Danmarks Port og Prinsens Port, og redningspersonalet erklærede kvinden for død.
  - Vi er til stede i området, og vi betragter det som mistænkeligt, siger vagthavende Halfdan Kramer til Ritzau.
  - Vi er stadig i et tidligt stadium af efterforskningen.
  Senere i dag skal der være ligsyn, og det skal besluttes, om der skal foretages en egentlig obduktion.
  - Vi kan ikke afvise, at det er en ulykke, vi kan heller ikke afvise, at der ligger noget kriminelt bag, så vi efterforsker bredt, fortæller vagtchefen til TV SYD.
  I første omgang skal liget identificeres og de pårørende underrettes, så overgår sagen til efterforskning.
  